Χοιρινό πρασοσέλινο
Με το αυγολέμονο και με τα όλα του, αυτό το χοιρινό πρασοσέλινο είναι από μόνο του ένα υπέροχο πιάτο, αν το συνδυάσετε όμως και με άλλους μεζέδες θα κάνει τη διαφορά σε έναν γιορτινό μπουφέ.
1.000 γρ. χοιρινό μπούτι, σε κύβους 3 εκ. , 100 ml ελαιόλαδο , 200 γρ. ξερά κρεμμύδια, ψιλοκομμένα , 2 φύλλα δάφνης , 1 κλωνάρι θυμάρι , 150 ml λευκό, ξηρό κρασί , 1.500 ml ζωμός λαχανικών, 30 ml χυμός λεμονιού , αλάτι, φρεσκοτριμμένο πιπέρι, 50 ml ελαιόλαδο , 8 μεγάλα πράσα, σε χοντρές ροδέλες , 100 γρ. καρότα, σε μικρά καρέ , 1 μάτσο σέλινο, ψιλοκομμένο , 1.000 ml ζωμός λαχανικών, αλάτι, φρεσκοτριμμένο πιπέρι, 4 αυγά, χωριστά οι κρόκοι από τα ασπράδια , 60 ml χυμός λεμονιού , 30 γρ. κορν φλάουρ , λίγο ελαιόλαδο
Για να φτιάξουμε το χοιρινό πρασοσέλινο, ξεκινάμε ζεσταίνοντας σε μια κατσαρόλα το ελαιόλαδο σε μέτρια φωτιά και σοτάρουμε τα κρεμμύδια με τις δάφνες και το θυμάρι, μέχρι να μαραθεί. Ρίχνουμε το χοιρινό και σοτάρουμε για 3-4 λεπτά, γυρίζοντάς τα τακτικά.Σβήνουμε με το κρασί, αφήνουμε για 1-2 λεπτά να εξατμιστεί το αλκοόλ και ρίχνουμε τον ζωμό, τον χυμό, το αλάτι και το πιπέρι. Δυναμώνουμε τη φωτιά και αφήνουμε να πάρει μία βράση, ξαφρίζοντας. Χαμηλώνουμε τη φωτιά και μαγειρεύουμε για 30 λεπτά, ή όσο χρειαστεί για να μαλακώσει το κρέας. Με μια κουτάλα βγάζουμε μια δυο δόσεις από το υγρό της κατσαρόλας και το διατηρούμε κατά μέρος, ζεστό, για το αυγολέμονο.Παράλληλα, σε μια κατσαρόλα ζεσταίνουμε το ελαιόλαδο και σοτάρουμε τα πράσα με τα καρότα για 3-4 λεπτά, μέχρι να μαραθούν. Προσθέτουμε το σέλινο, το αλάτι, το πιπέρι και τον ζωμό και αφήνουμε να πάρει μία βράση. Μετριάζουμε τη φωτιά και μαγειρεύουμε για περίπου 30-40 λεπτά ή μέχρι να μαλακώσουν τα πράσα και να μελώσει το φαγητό. Αποσύρουμε από τη φωτιά.Σε ένα μπολ χτυπάμε τα ασπράδια με το σύρμα μέχρι να γίνουν μαρέγκα.Προσθέτουμε τους κρόκους και ανακατεύουμε με ελαστική σπάτουλα, με απαλές κινήσεις, μέχρι να ενσωματωθούν. Διαλύουμε το κορν φλάουρ στον χυμό λεμονιού, τον ρίχνουμε στη μαρέγκα και ανακατεύουμε. Προσθέτουμε σταδιακά το υγρό που κρατήσαμε κατά μέρος, ανακατεύοντας συνεχώς μέχρι το αυγολέμονο να ζεσταθεί. Το αδειάζουμε στην κατσαρόλα με το κρέας και ανακατεύουμε απαλά.Μοιράζουμε το πρασοσέλινο σε μικρά μπολάκια και από πάνω βάζουμε τα κομμάτια χοιρινού. Περιχύνουμε με αυγολέμονο και ραντίζουμε με λίγο ελαιόλαδο.
Πράσα,Χοιρινό